Psalm 103 – Ek wil die Here loof met alles wat in my is – Bybelskool
Written by Chris van Wyk on Jun 20, 2014 . Posted in Psalms 90-106.
Oproep aan die hemelse wesens tot lofprysing – vers 19-22
Die persoonlike en korporatiewe lofprysing vir God se wese en werk mond nou uit in 'n universele lofprysing vir God se heerskappy oor alles (vers 19). Die engele en hemelwesens (vers 20-21) word saam met alles wat Hy gemaak het, opgeroep om Hom te prys op al die plekke waar Hy heers (vers 22). 'n Mens kan weereens die vertikale en horisontale dimensies in die beskrywing van God se heerskappy sien in die manier waarop die hemelse lofprysing (vers 20-21) gekombineer word met die aardse lofprysing (vers 22) as in die wyse waarop die verlossende vergifnis van die Here in vers 11–12 beskryf word.
En die Psalm sluit af met dieselfde oproep aan homself as wat hy in vers 1 gedoen het: "Ek moet die Here prys!"
Dat God die Een is wat doen wat reg is en die reg handhaaf vir almal wat verdruk word, dat Hy sy weë en dade daagliks aan ons openbaar, en dat Hy barmhartig, genadig, geduldig, en vol troue liefde is, vul my vandag met 'n groot dankbaarheid. Dat Hy wat ewig is boonop verantwoordelikheid neem om sy troue liefde deur die geslagte heen aan my nageslag en dié van ons geloofsgemeenskap te bewys, bring groot berusting in my en ontsag vir Hom.
Ek kan daarom in antwoord op die boodskap van Psalm 103 alleen sê, soos Dawid: "Ek wil die Here loof met alles wat in my is!"